**Ökoiskolai beszámoló**

*2017/2018-as tanév*

 Az idei tanévben egy hároméves időszakot zárunk, mely időszak során folyamatosan kiemelt feladatunk volt az Ökoiskola pályázatban vállalt célok és programok megvalósítása. A munkatervbe beterveztük a környezeti neveléshez kapcsolódó programokat, feladatokat. Intézményünkben eddig is fontosnak tartottuk a gyerekek környezeti nevelését, de a cím elnyerésével tovább szeretnénk erősíteni a környezettudatos szemléletet, nemcsak a tanulók, hanem a felnőttek körében is. További cél a környezeti nevelési tevékenységek színvonalának emelése. Célunk a civil szervezetekkel, más oktatási intézményekkel való együttműködés továbbá a helyi közösség, a közvetlen környezet adottságainak, lehetőségeinek kihasználása. Az elmúlt három év vállalásai: **1)** Gyalog, kerékpárral, tömegközlekedéssel közlekedők számának növelése az intézményi dolgozók körében **2)** Szelektív hulladékgyűjtés **3)** Papírgyűjtés ősszel és tavasszal **4)** Ökokertben a növényi hulladékok komposztálása /Készségfejlesztő Iskola és Szakiskola/

A tanév során megvalósult tevékenységeink: Szelektív hulladékgyűjtés, kiemelten szárazelemek, gyűjtése. Kerékpáros közlekedés népszerűsítésére ősszel és tavasszal az Ökohét keretében. Szokásainkhoz híven ősszel egészséghetet és egészségnapot tartottunk, érdekes és hasznos bemutatókkal, kóstolókkal, városi ökonapon való aktív részvétellel, versenyekkel. A program keretében, a felső tagozat osztályaival, két alkalommal vettünk részt Zalavíz látogatáson, ahol tanulóink modern laboratóriumi környezetben földrajz, kémia, biológia és fizika tantárgyakból a tananyaghoz kapcsolódó munkáltató, kísérletező tevékenységet láthattak, látványos kísérleteket nézhettek meg. A Fogyatékosok világnapján a gyerekek a budapesti Állatkertben látogatást tettek, ahol nagyon kedvelt állatsimogató programot rendeztek, és nagyon sok élményt szereztek. Magyar őshonos állatfajokat ismeretek meg a keszthelyi Festetics Imre Állatparkban. Iskolai Ökosarok faliújságjának frissítéséről folyamatosan gondoskodtunk, megemlékeztünk a környezetvédelmi jeles napokról. Az ünnepkörök projektjei tartalmazzák a környezeti neveléssel kapcsolatos elemeket is. Az iskola díszítése során gondot fordítunk az újrahasznosítható, többször felhasználható anyagok alkalmazására. Papírgyűjtés két alkalommal zajlott iskolánkban, a Diákönkormányzat szervezésében, ősszel és tavasszal. A Föld napja keretében került megrendezésre a **Te szedd!** mozgalom, ahol tavaszi nagytakarítást végeztünk a tanulókkal a Béke liget, a Parkerdő és a Május1 liget területén. A gyerekek a jeles napokra készítettek rajzokat, plakátokat korosztályoknak megfelelően, melyeket iskolánkban is kiállítottunk. Föld napi programot kiegészítve elindítottuk a **„Virágos iskola”** projektet. Szakmai órákon értelmileg akadályozott osztályaink fűszernövény magokat ültettek, környezet- és természetismereti versenyen vettek részt több alkalommal is. Minden évben közös erővel tavaszi nagytakarítást tartunk iskolánk udvarán, mely idén is remek hangulatban és szorgos kezek által történt. Egészségfejlesztés területén a település gyermekorvosa és a védőnő segítik a munkánkat. Az egészséges életmód alakítása és a környezeti nevelés fő színterei a szakórákon kívül az osztályfőnöki órák és a tanórán kívüli programok keretében valósult meg. A fenntarthatóság gyakorlati megismertetése a korosztálynak megfelelő szinten történik. Idén a **Pénz7-**hez csatlakoztunk, szakiskolai osztályaink aktívan vettek részt a feladatokban. Évente diáknapot szervezünk, gyalogtúrával. Ez év végén sem maradhatott el hagyományos Sportnapunk. A szelektív hulladékgyűjtés, az újrahasznosítás, a komposztálás, a takarékos energiafelhasználás ismerete reményeink szerint segíti azt, hogy a diákjainkból környezettudatos felnőttek váljanak. Célunk továbbá közös munka erősítése a ZMJVÖK –val és a többségi intézményekkel való kapcsolatok kiszélesítése.

Zalaegerszeg, 2018. 06. 13.

Lekics Tibor

 /ökoiskolai felelős/